Document ID: 32010R1125

РЕГЛАМЕНТ (ЕС) № 1125/2010 НА КОМИСИЯТА
от 3 декември 2010 година
за определяне на интервенционните центрове за зърнени култури и за изменение на Регламент (ЕО) № 1173/2009
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти („Общ регламент за ООП“) (1), и по-специално член 41 във връзка с член 4 от него,
като има предвид, че:
(1)
В приложение I към Регламент (ЕО) № 428/2008 на Комисията от 8 май 2008 г. за определяне на интервенционните центрове за зърнени култури (2) се съдържат интервенционните центрове по вид зърнена култура за всяка държава-членка с изключение на твърдата пшеница.
(2)
В приложения А и Б към Регламент (ЕО) № 1173/2009 на Комисията (3) се посочват интервенционните центрове за твърда пшеница и за ориз, определени в член 2 от Регламент (ЕО) № 670/2009 на Комисията (4).
(3)
В Регламент (ЕС) № 1272/2009 на Комисията от 11 декември 2009 г. за установяване на общи подробни правила за прилагане на Регламент (ЕО) № 1234/2007 на Съвета относно изкупуване и продаване на селскостопански продукти при публична интервенция (5) се предвиждат, от пазарната година 2010/2011 нататък, условията, които трябва да се спазват за посочването и одобрението на интервенционните центрове и техните складови помещения. Сред тези условия в член 3, параграф 1, буква а), подточка i) от посочения регламент се изисква по-конкретно минимален капацитет на складиране от 20 000 тона за всеки интервенционен център за зърнени култури.
(4)
От 1 юли 2010 г. с Регламент (ЕС) № 1272/2009 се отменя Регламент (ЕО) № 670/2009 по отношение на зърнените култури.
(5)
От 1 юли 2010 г. интервенционните центрове за зърнени култури, посочени при прилагане на член 41 от Регламент (ЕО) № 1234/2007, трябва да отговарят на условията, определени в членове 2 и 3 от Регламент (ЕС) № 1272/2009. Поради това Регламент (ЕО) № 428/2008 следва да бъде отменен, а Регламент (ЕО) № 1173/2009 - изменен.
(6)
В съответствие с член 55, параграф 1 от Регламент (ЕС) № 1272/2009 държавите-членки предоставиха на службите на Комисията списък на интервенционните центрове с оглед на окончателното им посочване, както и списък на складовите помещения към тези центрове, одобрени от държавите-членки като удовлетворяващи минималните условия, изисквани от общностното законодателство. Предвид ниското равнище на производство на зърнени култури или предвид направената от тях оценка за липса на излишъци от зони със зърнени култури, както и факта, че през значителен период от време не е прибягвано до интервенция, някои държави-членки не съобщиха интервенционни центрове за зърнени култури.
(7)
С цел да се гарантира доброто функциониране на схемата за публична интервенция Комисията следва да определи интервенционните центрове въз основа на географското им местоположение и да публикува списъка на складовите помещения към тях заедно с цялата информация, необходима на съответните оператори, участващи в публичната интервенция.
(8)
Мерките, предвидени в настоящия регламент, са в съответствие със становището на Управителния комитет за общата организация на селскостопанските пазари,
ПРИЕ НАСТОЯЩИЯ РЕГЛАМЕНТ:
Член 1
Интервенционните центрове за зърнени култури, определени в член 2 от Регламент (ЕС) № 1272/2009, са посочени в приложението към настоящия регламент.
Адресите на складовите помещения към всеки интервенционен център и подробната информация за тях и за интервенционните центрове са публикувани в Интернет (6).
Член 2
Регламент (ЕО) № 428/2008 се отменя.
Раздел А от приложението към Регламент (ЕО) № 1173/2009 се заличава.
Член 3
Настоящият регламент влиза в сила на третия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 3 декември 2010 година.

Labels: 3
17
18